钦定古今图书集成/理学汇编/学行典/第236卷 > 王昕
## 钦定古今图书集成/理学汇编/学行典/第236卷 > 王昕

按《北齐书王昕传》：“昕字元景，北海剧人。六世祖猛，秦
苻坚丞相，家于华山之鄜城。父云，仕魏朝有名望。昕
少笃学读书，太尉汝南王悦辟骑兵参军。旧事，王出
射，武服持刀陪从，昕耻之，未尝肯依行列。悦好逸游，
或驰骋信宿，昕辄弃还。悦乃令骑马在前，手为驱策，
昕舍辔高拱，任马所之。左右言其诞慢，悦曰：‘府望惟
在此贤，不可责也’。”悦数散钱于地，令诸佐争拾之，昕
独不拾。悦又散银钱以目昕，昕乃取其一。悦与府寮
饮酒，起自移床，人争进手，昕独执版却立。悦于是作
色曰：“我帝孙、帝子、帝弟、帝叔，今为宴适，亲起舆床。卿
是何人，独为偃蹇？”对曰：“元景位望微劣，不足使殿下
式瞻仪形，安敢以亲王寮采从厮养”之役，悦谢焉。坐
上皆引满酣畅。昕先起卧闲室，频召不至，悦乃自诣，
呼之曰：“怀其才而忽府主，可谓仁乎？”昕曰：“商辛、沈湎，
其亡也忽。诸府主自忽微寮，敢任其咎！”悦大笑而去。
累迁东莱太守。后吏部尚书李神儁奏言：“比因多故，
常侍遂无员限。今以王元景等为常侍，定限八员。”加金紫光禄大夫。武帝或时袒露与近臣戏狎，每见昕，
即正冠而敛容焉。昕体素甚肥，遭丧后，遂终身羸瘠。
杨愔重其德业，以为人之师，表迁秘书监。昕少与邢
卲俱为元罗宾友，及守东莱，卲举室就之。郡人以卲
是邢杲从弟，会兵将执之，昕以身蔽伏其上呼曰：“欲
执邢子才，当先杀我！”卲乃免焉。昕雅好清言，词无浅
俗，在东莱，获杀其同行佀者，诘之未服。昕谓之曰：“彼
物故不归，卿无恙而反，何以自明？”邢卲后见世宗说
此言，以为笑乐。昕闻之，故诣卲曰：“卿不识造化。”还谓
人曰：“子才应死，我骂之极深。”显祖以昕疏诞，非济世
所须，骂之曰：“好门户，恶人身。”又有谗之者曰：“王元景
每嗟水运不应。”遂绝。帝愈怒，乃下诏徙幽州。后征还，
除银青光禄大夫，判祠部尚书事。帝怒，临漳令嵇晔
及舍人李文师以晔赐薛丰洛，文师赐崔士顺为奴。
郑子默私诱昕曰：“自古无朝士作奴。”昕曰：“箕子为之
奴，何言无也？”子默遂以昕言启显祖，仍曰：“王元景比
陛下于殷纣。”杨愔微为解之。帝谓愔曰：“王元景是尔
博士，尔语皆元景所教。”帝后与朝臣酣饮，昕称病不
至。帝遣骑执之，见其方摇膝吟咏，遂斩于御前，投尸
漳水，天保十年也。有文集二十卷。子𫖮嗣。昕母清河
崔氏，学识有风训。生九子，并风流蕴藉，世号“王氏九
龙。”